CELEX: 52022PC0154
Language: sl
Date: 2022-04-06
Title: Predlog IZVEDBENI SKLEP SVETA o dovoljenju Češki, da uvede posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 6.4.2022
            COM(2022) 154 final
            2022/0102(NLE)
            
            Predlog
            IZVEDBENI SKLEP SVETA
            o dovoljenju Češki, da uvede posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               V skladu s členom 395(1) Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  1
                (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.
            
            
               Z dopisom, ki ga je Komisija evidentirala 23. novembra 2021, je Češka zaprosila za dovoljenje, da do 31. decembra 2024 uporablja ukrep odstopanja od člena 287 direktive o DDV, ki bi ji omogočil, da davčne zavezance, katerih letni promet ne presega 85 000 EUR, oprosti plačila DDV. 
            
            
               V skladu s členom 395(2), drugi pododstavek, direktive o DDV je Komisija z dopisom z dne 16. decembra 2021 o zahtevi Češke obvestila druge države članice. Komisija je z dopisom z dne 20. decembra 2021 Češko uradno obvestila, da ima vse informacije, potrebne za presojo zahteve.
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               V skladu s poglavjem 1 naslova XII direktive o DDV lahko države članice uporabijo posebne ureditve za mala podjetja, vključno z možnostjo oprostitve davčnih zavezancev, ki ne dosegajo določene višine letnega prometa. Ta oprostitev pomeni, da davčnim zavezancem ni treba obračunavati DDV na dobavljeno blago, posledično pa ne morejo odbiti vstopnega DDV.
            
            
               V skladu s členom 287 direktive o DDV lahko države članice, ki so pristopile po 1. januarju 1978, oprostijo davčne zavezance, katerih letni promet ne presega zneskov v protivrednosti v nacionalni valuti po menjalnem tečaju na dan njihovega pristopa, ki so določeni v navedenem členu.
            
            
               V skladu s točko 7 člena 287 direktive o DDV lahko Češka oprosti DDV tiste davčne zavezance, katerih letni promet ne presega protivrednosti zneska v nacionalni valuti v vrednosti 35 000 EUR.
            
            
               Dovoljenje za zvišanje praga letnega prometa s 35 000 EUR na 85 000 EUR bi znatno poenostavilo upravno breme za podjetja, ki so upravičena do oprostitve, in spodbudilo razvoj takih malih podjetij, saj bi jih oprostili obveznosti v zvezi z DDV v okviru splošne ureditve DDV, kot je hranjenje dokumentacije o DDV ali predložitev obračunov DDV. Poleg tega bi uvedba takega posebnega ukrepa pomenila manjšo obremenitev za davčne uprave, saj bi znižali zahtevo po upravljanju in nadzoru davčnih zavezancev, katerih promet ne dosega praga. Poleg tega bi to pozitivno vplivalo na splošno raven izpolnjevanja obveznosti v zvezi z DDV za te davčne zavezance.
            
            
               Poseben ukrep je za davčne zavezance v celoti neobvezen. Zato bi mala podjetja, katerih promet ne presega praga, še vedno lahko uveljavljala svojo pravico do uporabe splošne ureditve DDV.
            
            
               Po ocenah Češke bi uvedba posebnega ukrepa povzročila zmanjšanje prihodkov od DDV za manj kot 2 % in zato ne bi bistveno vplivala na skupni znesek prihodkov od DDV ali skupni znesek davčnih prihodkov, pobranih na ravni končne potrošnje.
            
            
               Posebni ukrep, ki poenostavlja obveznosti malih gospodarskih subjektov, je v skladu s cilji, ki si jih je Evropska unija zastavila za mala podjetja.
            
            
               Glede na pozitivni učinek na zmanjšanje upravnega bremena za podjetja in davčno upravo brez večjega vpliva na skupne prihodke od DDV je primerno Češki dovoliti, da uvede in do 31. decembra 2024 uporablja posebni ukrep.
            
            
               •Skladnost z veljavnimi predpisi s področja zadevne politike
            
            
               
                  Ukrep odstopanja je v skladu s cilji Direktive Sveta (EU) 2020/285, ki spreminja člene 281 do 294 direktive o DDV glede posebne ureditve za mala podjetja
                     2
                  , ki izhaja iz akcijskega načrta za DDV
                     3
                  , njen cilj pa je ustvariti sodoben in poenostavljen sistem za ta podjetja. Namen tega ukrepa je zlasti zmanjšati stroške upoštevanja predpisov v zvezi z DDV in izkrivljanje konkurence na nacionalni ravni in na ravni EU, zmanjšati negativen vpliv učinka praga in olajšati izpolnjevanje obveznosti podjetij ter spremljanje, ki ga izvajajo davčne uprave.
               
               
                  Poleg tega je prag 85 000 EUR v skladu z Direktivo (EU) 2020/285, saj državam članicam omogoča, da določijo prag letnega prometa, ki je potreben za oprostitev plačila DDV, na največ 85 000 EUR (ali protivrednost tega zneska v nacionalni valuti).
               
               
                  Podobna odstopanja za oprostitev plačila DDV so bila odobrena drugim državam članicam za davčne zavezance, katerih letni promet je pod določenim pragom, kot je določeno v členih 285 in 287 direktive o DDV. Nizozemski
                     4
                   in Belgiji
                     5
                   je bil odobren prag v višini 25 000 EUR; Italiji
                     6
                   prag v višini 30 000 EUR, Luksemburgu
                     7
                   prag v višini 35 000 EUR; Poljski
                     8
                  , Latviji
                     9
                   in Estoniji
                     10
                   je bil odobren prag v višini 40 000 EUR; Madžarski
                     11
                   prag v višini 48 000 EUR; Sloveniji
                     12
                   prag v višini 50 000 EUR; Litvi
                     13
                   prag v višini 55 000 EUR; Hrvaški
                     14
                   prag v višini 45 000 EUR; Malti
                     15
                   prag v višini 30 000 EUR; Romuniji
                     16
                   pa prag v višini 88 500 EUR.
               
               
                  Odstopanja od direktive o DDV bi morala biti vedno časovno omejena, da se lahko ocenijo njihovi učinki. Poleg tega je podaljšanje veljavnosti posebnega ukrepa do 31. decembra 2024, ki ga je zahtevala Češka, usklajeno z zahtevami Direktive (EU) 2020/285. Ta direktiva določa 1. januar 2025 kot datum, na katerega bodo morale države članice uporabiti nacionalne določbe, ki jih morajo sprejeti za uskladitev z njo.
               
            
         
         
            
               
                  Predlagani ukrep je torej v skladu z določbami direktive o DDV.
               
            
            
               •Skladnost z drugimi politikami Unije
            
            
               Komisija nenehno poudarja potrebo po preprostejših pravilih za mala podjetja. V zvezi s tem je marca 2020 sprejela strategijo za MSP za trajnostno in digitalno Evropo
                  17
               , v kateri se je zavezala, da si bo še naprej prizadevala za zmanjšanje bremena za MSP. Cilj zmanjšanja regulativnega bremena za MSP je eden od stebrov te strategije. Kar zadeva fiskalna pravila, je ta posebni ukrep v skladu s takimi cilji. Prav tako je v skladu z akcijskim načrtom za pravično in preprosto obdavčitev iz leta 2020, ki podpira strategijo za okrevanje
                  18
                in potrjuje, da so stroški izpolnjevanja davčnih obveznosti v EU še vedno visoki in običajno znatno višji za mala kot za velika podjetja.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Člen 395 direktive o DDV.
            
            
               •Subsidiarnost (za neizključno pristojnost) 
            
            
               
                  Predlog je glede na določbo v direktivi o DDV, na kateri temelji, v izključni pristojnosti Evropske unije. Načelo subsidiarnosti se zato ne uporablja.
               
            
            
               •Sorazmernost
            
            
               
                  Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.
               
               
                  Zaradi omejenega področja uporabe odstopanja je posebni ukrep sorazmeren z želenim ciljem, tj. s poenostavitvijo pobiranja davkov za male davčne zavezance in za davčno upravo.
               
            
            
               •Izbira instrumenta
            
            
               
                  Predlagani instrument je izvedbeni sklep Sveta.
               
               
                  V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Izvedbeni sklep Sveta je najustreznejši instrument, saj se lahko naslovi na posamezno državo članico.
               
            
            
               3.REZULTATI NAKNADNIH OCEN, POSVETOVANJ Z DELEŽNIKI IN OCEN UČINKA
            
            
               •Posvetovanja z deležniki
            
            
               
                  Posvetovanje z deležniki ni bilo opravljeno. Ta predlog temelji na zahtevi Češke in zadeva le to državo članico.
               
            
            
               •Ocena učinka
            
            
               
                  Cilj predloga izvedbenega sklepa Sveta je povečati sedanji prag za oprostitev s 35 000 EUR na 85 000 EUR (v protivrednosti v nacionalni valuti). To povišanje je ukrep za poenostavitev, ki ukinja številne obveznosti v zvezi z DDV za podjetja, ki poslujejo z letnim prometom, ki ne presega 85 000 EUR. Zato bo imelo pozitiven učinek na zmanjšanje upravnega bremena za podjetja in davčno upravo brez večjega vpliva na skupne prihodke od DDV. Zaradi majhnega obsega odstopanja in časovno omejene uporabe bo učinek ukrepa v vsakem primeru omejen.
               
               
                  Trenutno na podlagi podatkov, ki so na voljo iz leta 2020, pravico do oprostitve plačila DDV uveljavlja približno 910 000 malih podjetij. Povečanje praga na 85 000 EUR bi koristilo približno 105 000 dodatnim podjetjem, kar bi povzročilo zmanjšanje prihodkov od DDV za manj kot 2 %.
               
            
         
         
            
               
                  Ukrep odstopanja bo za davčne zavezance neobvezen. Davčni zavezanci bodo imeli možnost, da se odločijo za splošno ureditev DDV v skladu s členom 290 Direktive 2006/112/ES. Učinek na proračun v smislu prihodkov od DDV za Češko je ocenjen na približno 370 milijonov EUR in se lahko šteje za zanemarljivega.
               
            
            
               •Temeljne pravice
            
            
               
                  Predlog nima posledic na varstvo temeljnih pravic.
               
            
            
               4.PRORAČUNSKE POSLEDICE
            
            
               
                  Po začetku veljavnosti Uredbe Sveta (EU, Euratom) 2021/769 z dne 30. aprila 2021 o spremembi Uredbe (EGS, Euratom) št. 1553/89 o dokončni enotni ureditvi zbiranja lastnih sredstev, pridobljenih iz davka na dodano vrednost
                     19
                  , Češka ne bo izračunavala nadomestil glede na osnovo za lastna sredstva iz naslova DDV v poročilu za proračunsko leto 2022 in pozneje.
               
            
            
               2022/0102 (NLE)
            
            
               Predlog
            
            
               IZVEDBENI SKLEP SVETA
            
            
               o dovoljenju Češki, da uvede posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  20
                in zlasti člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)V skladu s členom 287, točka 7, Direktive 2006/112/ES lahko Češka oprosti plačila davka na dodano vrednost (DDV) tiste davčne zavezance, katerih letni promet ne presega protivrednosti zneska 35 000 EUR v nacionalni valuti po menjalnem tečaju na dan njenega pristopa.
            
            
               (2)Z dopisom, ki ga je Komisija evidentirala 23. novembra 2021, je Češka zaprosila za dovoljenje, da uvede posebni ukrep, ki odstopa od člena 287, točka 7, Direktive 2006/112/ES, in tako oprosti plačila DDV davčne zavezance, katerih letni promet ne presega 85 000 EUR ali protivrednosti v nacionalni valuti (v nadaljnjem besedilu: posebni ukrep). Navedeni posebni ukrep bi se uporabljal do 31. decembra 2024, tj. datuma, do katerega morajo države članice prenesti Direktivo Sveta (EU) 2020/285
                  21
               . Iz navedene direktive izhaja, da bodo lahko države članice od 1. januarja 2025 dobave blaga in storitev, ki jih opravijo davčni zavezanci, katerih letni promet v državi članici ne presega praga 85 000 EUR ali protivrednosti v nacionalni valuti, oprostile plačila DDV.
            
            
               (3)Na podlagi člena 395(2), drugi pododstavek, Direktive 2006/112/ES je Komisija z dopisom z dne 16. decembra 2021 posredovala zahtevo Češke drugim državam članicam. Komisija je z dopisom z dne 20. decembra 2021 uradno obvestila Češko, da ima na voljo vse informacije, potrebne za presojo zahteve.
            
            
               (4)Posebni ukrep je v skladu z Direktivo (EU) 2020/285, katere namen je zmanjšati regulativno breme malih podjetij in preprečiti izkrivljanje konkurence na notranjem trgu.
            
            
               (5)Posebni ukrep bo za davčne zavezance ostal neobvezen, saj se lahko še vedno odločijo za splošno ureditev DDV na podlagi člena 290 Direktive 2006/112/ES.
            
            
               (6)Na podlagi informacij, ki jih je predložila Češka, bo imel posebni ukrep le zanemarljiv učinek na skupni znesek davčnih prihodkov Češke, pobranih na ravni končne potrošnje.
            
         
         
            
               (7)Po začetku veljavnosti Uredbe Sveta (EU, Euratom) 2021/769
                  22
                Češka ne bo izračunavala nadomestil glede na osnovo za lastna sredstva iz naslova DDV v poročilu za proračunsko leto 2022 in pozneje.
            
            
               (8)Glede na to, da Češka pričakuje, da bo povečan prag privedel do zmanjšanih obveznosti v zvezi z DDV in s tem do zmanjšanja upravnega bremena in stroškov izpolnjevanja obveznosti za mala podjetja in davčne organe ter ne bo imel večjega vpliva na skupne prihodke od DDV, bi bilo treba Češki dovoliti, da uvede posebni ukrep.
            
            
               (9)Dovoljenje za uporabo posebnega ukrepa bi moralo biti časovno omejeno. Rok bi moral zadostovati za oceno učinkovitosti in ustreznosti praga. Poleg tega morajo države članice na podlagi člena 3(1) Direktive (EU) 2020/285 do 31. decembra 2024 sprejeti in objaviti zakone in druge predpise, potrebne za uskladitev s členom 1 navedene direktive, ki črta člen 287 Direktive 2006/112/ES in določa enostavnejša pravila o DDV za mala podjetja, ter jih uporabljati od 1. januarja 2025. Zato bi bilo primerno Češki dovoliti, da posebni ukrep uporablja do 31. decembra 2024 –
            
            
               SPREJEL NASLEDNJI SKLEP: 
            
            
               Člen 1
            
            
               Z odstopanjem od člena 287, točka 7, Direktive 2006/112/ES se Češki republiki dovoli oprostitev DDV za davčne zavezance, katerih letni promet ne presega 85 000 EUR ali protivrednosti v nacionalni valuti. 
            
            
               Člen 2
            
            
               Ta sklep se uporablja od dneva objave do 31. decembra 2024.
            
            
               Člen 3
            
            
               Ta sklep je naslovljen na Češko republiko.
            
            
               V Bruslju,
            
            
               
                     Za Svet
               
               
                     predsednik
               
            
         
         
            
                  
                     (1)
                  
                        UL L 347, 11.12.2006, str. 1.
               
               
                  
                     (2)
                  
                        Direktiva Sveta (EU) 2020/285 z dne 18. februarja 2020 o spremembi Direktive 2006/112/ES o skupnem sistemu davka na dodano vrednost glede posebne ureditve za mala podjetja in Uredbe (EU) št. 904/2010 glede upravnega sodelovanja in izmenjave informacij za namene spremljanja pravilne uporabe posebne ureditve za mala podjetja (UL L 62, 2.3.2020, str. 13).
               
               
                  
                     (3)
                  
                        Sporočilo Komisije Evropskemu parlamentu, Svetu in Evropskemu ekonomsko-socialnemu odboru o akcijskem načrtu za DDV Vzpostavitev enotnega območja DDV v EU: čas za odločitev (COM(2016) 148 final).
               
               
                  
                     (4)
                  
                        Izvedbeni sklep Sveta (EU) 2018/1904 z dne 4. decembra 2018 o dovoljenju Nizozemski, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 310, 6.12.2018, str. 25).
               
               
                  
                     (5)
                  
                        Izvedbeni sklep Sveta (EU) 2018/2077 z dne 20. decembra 2018 o spremembi Izvedbenega sklepa 2013/53/EU o dovoljenju Kraljevini Belgiji, da uvede poseben ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 331, 28.12.2018, str. 222).
               
               
                  
                     (6)
                  
                        Izvedbeni sklep Sveta (EU) 2016/1988 z dne 8. novembra 2016 o spremembi Izvedbenega sklepa 2013/678/EU o dovoljenju Italijanski republiki, da še naprej uporablja posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 306, 15.11.2016, str. 11).
               
               
                  
                     (7)
                  
                        Izvedbeni Sklep Sveta (EU) 2019/2210 z dne 19. decembra 2019 o spremembi Izvedbenega sklepa Sveta 2013/677/EU o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 332, 23.12.2019, str. 155).
               
               
                  
                     (8)
                  
                        Izvedbeni sklep Sveta (EU) 2018/1919 z dne 4. decembra 2018 o spremembi Odločbe 2009/790/ES o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost (UL L 311, 7.12.2018, str. 32).
               
               
                  
                     (9)
                  
                        Izvedbeni sklep Sveta (EU) 2020/1261 z dne 4. septembra 2020 o spremembi Izvedbenega sklepa (EU) 2017/2408 o dovoljenju Republiki Latviji, da uporabi posebno odstopanje od člena 287 Direktive 2006/112/ES o skupnem sistemu davka na dodano vrednost (UL L 296, 10.9.2020, str. 4).
               
               
                  
                     (10)
                  
                        Izvedbeni sklep Sveta (EU) 2021/358 z dne 22. februarja 2021 o spremembi Izvedbenega sklepa (EU) 2017/563 o dovoljenju Republiki Estoniji, da uporabi posebno odstopanje od člena 287 Direktive Sveta 2006/112/ES o skupnem sistemu davka na dodano vrednost (UL L 69, 26.2.2021, str. 4).
               
               
                  
                     (11)
                  
                        Izvedbeni sklep Sveta (EU) 2018/1490 z dne 2. oktobra 2018 o dovoljenju Madžarski, da uvede poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 252, 8.10.2018, str. 38).
               
               
                  
                     (12)
                  
                        Izvedbeni sklep Sveta (EU) 2018/1700 z dne 6. novembra 2018 o spremembi Izvedbenega sklepa 2013/54/EU o dovoljenju Republiki Sloveniji, da uvede poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 285, 13.11.2018, str. 78).
               
               
                  
                     (13)
                  
                        Izvedbeni sklep Sveta (EU) 2021/86 z dne 22. januarja 2021 o dovoljenju Republiki Litvi za uporabo posebnega ukrepa, ki odstopa od člena 287 Direktive 2006/112/ES o skupnem sistemu davka na dodano vrednost (UL L 30, 28.1.2021, str. 2).
               
               
                  
                     (14)
                  
                        Izvedbeni sklep Sveta (EU) 2020/1661 z dne 3. novembra 2020 o spremembi Izvedbenega sklepa (EU) 2017/1768 o dovoljenju Republiki Hrvaški, da uvede poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 374, 10.11.2020, str. 4).
               
               
                  
                     (15)
                  
                        Izvedbeni sklep Sveta (EU) 2021/753 z dne 6. maja 2021 o dovoljenju Republiki Malti, da uporabi posebni ukrep odstopanja od člena 287 Direktive 2006/112/ES o skupnem sistemu davka na dodano vrednost in razveljavitvi Izvedbene uredbe (EU) 2018/279 (UL L 163, 10.5.2021, str. 1).
               
               
                  
                     (16)
                  
                        Izvedbeni sklep Sveta (EU) 2020/1260 z dne 4. septembra 2020 o spremembi Izvedbenega sklepa (EU) 2017/1855 o dovoljenju Romuniji, da uporabi posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 296, 10.9.2020, str. 1).
               
               
                  
                     (17)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Strategija za MSP za trajnostno in digitalno Evropo (COM(2020) 103 final).
               
               
                  
                     (18)
                  
                        Sporočilo Komisije Evropskemu parlamentu in Svetu – Akcijski načrt za pravično in preprosto obdavčitev, ki podpira strategijo za okrevanje (COM(2020) 312 final).
               
               
                  
                     (19)
                  
                        Uredba Sveta (EU, Euratom) 2021/769 z dne 30. aprila 2021 o spremembi Uredbe (EGS, Euratom) št. 1553/89 o dokončni enotni ureditvi zbiranja lastnih sredstev, pridobljenih iz davka na dodano vrednost (UL L 165, 11.5.2021, str. 9).
               
               
                  
                     (20)
                  
                        UL L 347, 11.12.2006, str. 1.
               
               
                  
                     (21)
                  
                        Direktiva Sveta (EU) 2020/285 z dne 18. februarja 2020 o spremembi Direktive 2006/112/ES o skupnem sistemu davka na dodano vrednost glede posebne ureditve za mala podjetja in Uredbe (EU) št. 904/2010 glede upravnega sodelovanja in izmenjave informacij za namene spremljanja pravilne uporabe posebne ureditve za mala podjetja (UL L 62, 2.3.2020, str. 13).
               
               
                  
                     (22)
                  
                        Uredba Sveta (EU, Euratom) 2021/769 z dne 30. aprila 2021 o spremembi Uredbe (EGS, Euratom) št. 1553/89 o dokončni enotni ureditvi zbiranja lastnih sredstev, pridobljenih iz davka na dodano vrednost (UL L 165, 11.5.2021, str. 9).